Эссе.
Мин-укытучы.
                                                                           Мин бәхетле булыр идем, әгәр
                                                                           Белгәнемне шулай бирә алсам,
                                                                       Укучылар  өчен һәрвакытта
      Матур үрнәк булып кала алсам.
Әле кайчан гына мәктәп бусагасын атлап кергән идем. Иңнәремдә –  күбәләкне хәтерләткән ап-ак алъяпкыч, чәч толымнарында – ап-ак тасмалар, күңелдә – ап-ак хыяллар... 
        Күңелем белән  балачагыма әйләнеп кайтам. Балачак истәлекләреннән дә кадерле нәрсә бар соң!  Аларны тыныч кына искә алып та, сөйләп тә булмый.   
     Мәктәпне тәмамлаганга да егерме   ел сизелми дә үтеп киткән. Минем тормыш юлларым мәктәптән барыбер аерылмады. 2002нче елда Алабуга дәүләт педагогия институтының филалогия бүлеген тәмамлагач та, мин Кукмара районы Үрәсбаш авылы мәктәбендә , татар теле һәм әдәбияты укыта башладым. Язмыш юллары мине үзем белем алган мәктәпкә кайтарды. Бүгенге көндә дә хезмәт юлымны шушы белем йортында дәвам итәм. Укучыларымда туган телебезгә мәхәббәт тәрбиялим. Минем бурыч- укучыларга туган телне тирәнтен өйрәтү, балаларда милли үзаң, горурлык хисләре булдыру, һәм иң мөһиме, һәрьяктан тулы үсеш алган, әхлаклы шәхес тәрбияләү.
      Балаларны  үз тирәмә оештырып, кызыксынулары бер дә бетмәслек итеп эшләргә тырышам: аларны төрле идеяләр белән рухландырам, дәресләремне тиешле дәрәҗәдә уздыру өчен бөтен көчемне куям.
Мәктәп елларының якты хатирәсе җанымны җылытып җибәрә. Һәм мин һәркем өчен тәүге уку йорты булган мәктәпнең кеше тормышында никадәр мөһим урын тотканлыгына янә бер тапкыр ышанам. Мин укыткан балалар да балачак елларын, мәктәптә укыган чакларын бары якты итеп кенә искә ала алсыннар өчен кулымнан килгәннең барысын да эшләргә тырышам.
[bookmark: _GoBack]       Әйе, мин бәхетле. Әле бик аз  гына белем бирүемә карамастан, инде укучыларым арасында төрле һөнәр ияләре бар. Аларның һәрберсе тормышта үз урынын тапкан икән, димәк, тырышлыгым бушка китмәгән. Укучыларымның уңышлары – ул  хезмәтем җимешләре. Авыр, җаваплы булуына карамастан, бу һөнәрне сайлавыма һич үкенмим. Гомеремне бушка уздырмавым өчен сөенеп туя алмыйм. Үзең яраткан эштә узган гомер – бәхет бит ул! 
 Балачак сиздермичә дә уза да китә, әмма күңелләрдә Укытучыдан иңгән җылылык, мәрхәмәтлелек кала. Җирдә кешеләргә мәгънәле тормышны колачлар өчен укытучы канат куя. Ул тәрбияли, укыта, һәркемне Кеше итәргә омтыла.
         Мин укучыларыма өйрәнүче итеп түгел, чын дус, сердәш, киңәшче итеп карарга тырышам. Алар дәрестә куркып утырмасыннар, уйлансыннар, сораулар бирсеннәр, кызыксынсыннар, һәм аларның иҗади сәләтләре калкып чыксын. Һәр бала үзе кечкенә дөнья бит. Аларның холык-фигыльләре төрле булган кебек, уку материалын үзләштерү дәрәҗәсе дә төрле. Моны һәрдаим игътибар үзәгендә тотам. Шуңа күрә укытуның төрле алымнарын кулланам.. Укытучы һөнәре бер урында таптануга, билгеле бер калып буенча эшләүгә корылмаган. Ул һәрвакыт эзләнүдә, яңа ачышлар ясарга омтылуда. Әлеге һөнәр иясе өчен тыныч төннәр, үз-үзен яратып кына яшәү – ят нәрсә.   
      Укучылар югары технологияләрне иярләгән дәвердә дәреслеккә, гади тактага, акбурга гына ябышып яту һич мөмкин түгел. Әйе, замана үзгәреп тора. Балалар һәр яңалыкны отып бара.  Мин укучыларым өчен укытучы апа түгел, мин- киңәшче, ярдәмче.  
  Укучыларым  уңышлары белән мине уздырып та җибәрделәр. Чын күңелдән сөенәм мин алар өчен. Шулар белән горурланып, үземә бетмәс көч алып яшим.

